**НАРЕДБА ЗА ПРИЕМАНЕ НА УЧЕНИЦИ В ПЪРВИ КЛАС НА ОБЩИНСКИТЕ УЧИЛИЩА НА ТЕРИТОРИЯТА НА ГРАД ВЕЛИКО ТЪРНОВО**

**РАЗДЕЛ І – ОБЩИ ПОЛОЖЕНИЯ**

          **Чл. 1**. С тази наредба се определят условията и  редът за приемане  на ученици - дневна форма на обучение в първи клас на общинските училища на територията на град Велико Търново.

          **Чл. 2**. Приемането на ученици в първи клас се осъществява чрез централизирано електронно класиране, съгласно описаните в настоящата наредба правила.

          **Чл. 3**. Наредбата обхваща целия процес на:

**1.** Изготвяне на списъци на децата, които следва да постъпят в първи клас в общинските училища на територията на град Велико Търново за всяка календарна година;

**2.** Определяне броя на паралелките и броя на местата в тях за предстоящата учебна година;

**3.** Регистриране за участие в централизираното електронно класиране за прием в първи клас;

**4.** Класиране на учениците по определени критерии;

**5.** Записване на учениците, класирани за прием, в съответното училище;

**6.** Изготвяне на график на дейностите за прием в първи клас в общинските училища на територията на град Велико Търново.

          **Чл. 4. (1)** Постъпването в първи клас е задължително за децата, които навършват 7-годишна възраст в годината, през която се осъществява приемът за новата учебна година.

          **(2)** В първи клас, по преценка на родителя, могат да бъдат записани и деца, които навършват 6-годишна възраст през годината, когато се осъществява приемът за първи клас. Задължително условие е наличието на готовност за училище, потвърдена в издаденото на детето удостоверение за задължително предучилищно образование.

          **(3)** Началото на училищното образование (приемът в първи клас) може да се отложи с една година, когато здравословното състояние на детето не позволява постъпването му в първи клас. Регионалният екип за подкрепа за личностно развитие на децата и учениците със специални образователни потребности отлага по обективни причини постъпването на детето в първи клас.

          **(4)** Децата по ал. 3 кандидатстват за прием в първи клас по настоящата наредба през годината, през която навършват 8-годишна възраст.

**Чл. 5.** Централизираният електронен прием се осъществява в рамките на три класирания по утвърдения от кмета на общината график на дейностите за прием в първи клас в общинските училища на територията на град Велико Търново, съгласно Раздел VII.

**РАЗДЕЛ ІI – ИЗГОТВЯНЕ НА СПИСЪЦИ НА ДЕЦАТА, КОИТО СЛЕДВА ДА ПОСТЪПЯТ В ПЪРВИ КЛАС В ОБЩИНСКИТЕ УЧИЛИЩА НА ТЕРИТОРИЯТА НА ГРАД ВЕЛИКО ТЪРНОВО ЗА ВСЯКА КАЛЕНДАРНА ГОДИНА**

 **Чл. 6. (1)** Съгласно чл. 47, ал. 1 от Наредба №10 от 01.09.2016 г. за организация на дейностите в училищното образование, общинска администрация изготвя списък на децата с включен постоянен/настоящ адрес, които следва да постъпят в първи клас, и в срок **до 31 януари** на съответната година ги предоставя на директорите на училищата.

**(2)** За всяко училище се изготвя индивидуален списък по постоянен/настоящ адрес на детето с водещ критерий близостта на училището до постоянния/настоящия адрес на детето, и се определят прилежащи райони на училищата за обхват на учениците **(Приложения от №1 до №10)**.

**(3)** Съгласно чл. 47, ал. 2 от Наредба №10 от 01.09.2016 г. за организация на дейностите в училищното образование, в срок **до 15 септември** училищата изпращат в Общината сведение за децата, записани в предучилищна полудневна група и в I клас към момента, като при установяване на деца без заявления за кандидатстване, директорите на образователните институции имат ангажимент да изяснят причините и да информират родителите за задължителния характер на училищното образование на децата им в първи клас през предстоящата учебна година.

**(4)** Съгласно чл. 47, ал. 3 от Наредба №10 от 01.09.2016 г. за организация на дейностите в училищното образование, в срок **до 30 септември** Общината осъществява дейности по установяване на причините за непостъпване в I клас на ученици от списъка по ал. 1.

**РАЗДЕЛ ІIІ – ОПРЕДЕЛЯНЕ НА БРОЯ НА ПАРАЛЕЛКИТЕ И БРОЯ НА МЕСТАТА В ТЯХ ЗА ПРЕДСТОЯЩА УЧЕБНА ГОДИНА**

**Чл. 7. (1)** Училищният план-прием за първи клас за всяка предстояща учебна година определя:

**1.** броя на паралелките в първи клас;

**2.** броя на местата в паралелките в първи клас съобразно стандарта за физическата среда и информационното и библиотечното осигуряване на детските градини, училищата и центровете за подкрепа за личностно развитие и стандарта за финансирането на институциите;

**3.** класове, за които се предвижда целодневна организация на учебния ден.

          **(2)** Училищният план-прием се определя от директора въз основа на анализ на броя на учениците в населеното място, броя на училищата в съответния район от схема на районите за прием в първи клас, училищната мрежа, Държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие и съобразно стратегията на Общината.

          **(3)** Училищният план-прием за предстоящата учебна година се утвърждава със заповед на директора в срок до 30 март след становище на обществения съвет

          **(4)** Утвърденият план-прием за първи клас се публикува на интернет страницата на училището, на страницата на централизираното електронно класиране и на официалния сайт на Община Велико Търново.

**Чл. 8.** На официалния сайт на Община Велико Търново и на интернет страницата на всяко училище се публикува подробна информация за:

**1.** вида на целодневната организация на обучение;

**2.** начина на организиране на обедното хранене на децата, посещаващи групите за целодневна организация;

**3.** изучаваните в училището чужди езици;

**4.** наличие на условия в училището обучението на всички паралелки от всички класове да бъде само преди обяд;

**5.** друга информация по преценка на директора.

**Чл. 9.** За изпълнение на училищния план-прием директорът със заповед определя училищна комисия, която извършва всички дейности по приема на учениците, които са ангажимент на училището.

**Чл. 10.** Официалният уеб сайт за електронен прием в първи клас е: <https://priem.veliko-tarnovo.bg>

**РАЗДЕЛ ІV – РЕГИСТРИРАНЕ ЗА УЧАСТИЕ В ЦЕНТРАЛИЗИРАНО ЕЛЕКТРОННО КЛАСИРАНЕ ЗА ПРИЕМ В ПЪРВИ КЛАС**

          **Чл. 11.** Родителите (настойниците) регистрират в електронната система децата си, кандидатстващи за прием в първи клас на общинските училища на територията на град Велико Търново.

          **Чл. 12.** Процедурата по подаване на заявленията за участие в централизираното електронно класиране започва съгласно сроковете в графика на дейности за прием в първи клас в общинските училища на територията на град Велико Търново.

          **Чл. 13.** **(1)** Родителят (настойникът) подава заявление-декларация /за краткост ще се нарича „заявление“/ за участие в централизирано електронно класиране за прием в първи клас:

**1.** по електронен път (онлайн);

**2.** в училището, посочено като първо желание за прием в заявлението. Данните от заявлението се въвеждат в електронната система от представителите на училищната комисия в рамките на посочения в графика срок.

**(2)** Представителят на училищната комисия предоставя на родителя (настойника) заявлението с генерирания входящ номер и парола за достъп за последваща редакция през профила на заявителя в електронната система за прием.

**Чл. 14.** Всяко дете има право на една регистрация в системата – само по един от двата начина. За едно дете може да бъде издаден само един входящ номер. Двата начина са равностойни.

**Чл. 15.** Родителят (настойникът) на детето носи отговорност по чл. 313 от Наказателния кодекс за посочване на неверни данни в заявлението за участие в класирането.

 **Чл. 16.** При промяна на обстоятелствата, посочени в заявлението, родителят е длъжен да актуализира данните в системата онлайн или на място в училището, където е подал заявлението. Редакцията на заявлението не променя входящия номер. Могат да се правят неограничен брой редакции до затварянето на системата преди всяко класиране, съгласно графика на дейностите. В класиране се участва с последния вариант на заявлението. Всички данни в подадените заявления следва да са актуални към момента на класиране.

**Чл. 17.** Родителите (настойниците) имат право да посочат до 9 (девет) желани училищав заявлението си за участие в централизирано електронно класиране за прием. За всяко от желанията се взема предвид само един от адресите – постоянен или настоящ, който е по-благоприятен за детето.

**Чл. 18.** Родителите имат възможност да преподреждат желанията си и/или да посочват нови желания, съобразно обявените свободни места, преди всяко от класиранията до затварянето на електронната система съгласно графика на дейностите за прием в първи клас в общинските училища на територията на град Велико Търново.

**Чл. 19.** Кандидатстването на деца за предстояща учебна година се осъществява в срокове, определени от графика на дейностите за прием в първи клас в общинските училища на територията на град Велико Търново. Той се публикува в електронната система, на интернет страниците на училищата и се поставя на информационните табла за родители във всяко училище.

**Чл. 20.** Данните на родителите и децата от заявленията са лични по смисъла на Закона за защита на личните данни (ЗЗЛД) и като такива попадат под специален режим на защита. Те ще се ползват единствено за нуждите на електронното класиране за прием.

**РАЗДЕЛ V – КЛАСИРАНЕ**

**Чл. 21. (1)** Класирането се извършва в срокове, съгласно графика на дейностите, определен от Община Велико Търново и публикуван на сайта за прием.

**(2)** Всяко дете може да бъде класирано само в едно училище.

**(3)** Децата се класират въз основа на съответствието към критериите, посочени в Приложение №11 към настоящата Наредба, като се подреждат в низходящ ред според получения сбор от точки.

**(4)** При брой кандидати с равен брой точки, надвишаващ броя на свободните места в училището, класирането се извършва на случаен принцип.

**Чл. 22.** Ако детето не е класирано на първо класиране, то участва със същия входящ номер в следващи класирания. Редакции на данните в заявлението могат да се правят до датата на затваряне на системата, съгласно графика на дейностите за всяко класиране.

**Чл. 23.** Близнаците участват в класиране с един входящ номер и едно заявление, като в заявлението се вписват данните на децата-близнаци.

**Чл. 24.** Резултатът от всяко класиране е виден в профила на заявителя в електронната система. На електронните страници и на информационните табла в училищата се публикува списък на класираните в съответното училище деца.

**Чл. 25.** При отказ от записване на детето след всяко класиране не се запазва мястото му за следващото класиране. В тези случаи първоначалното заявление се анулира автоматично и родителите трябва да подадат ново заявление за участие в класиране, като е важно родителят да се запознае с обявените свободни места.

**РАЗДЕЛ VI - ЗАПИСВАНЕ СЛЕД КЛАСИРАНЕ**

**Чл. 26.** Родителите (настойниците) записват детето в училището, за което е класирано, в определени срокове съгласно графика на дейностите за прием в първи клас в общинските училища на територията на град Велико Търново.

**Чл. 27.** Записването се извършва от директора, след проверка от училищната комисия на подадените от родителя (настойника) задължителни документи и документите, удостоверяващи ползваните точки по съответните критерии за класиране **(Приложение № 11).**

**Чл. 28.** Задължителни документи са:

**1.** попълнено заявление за записване;

**2.** копие от удостоверението за раждане на детето и оригинал за сверяване;

**3.** личната карта на подаващия заявлението за записване родител (настойник) за удостоверяване при поискване;

**4.** удостоверение за задължително предучилищно образование или декларация, че детето не е посещавало подготвителна група (за върналите се от чужбина деца).

**Чл. 29.** Класираното дете се записва от родителите (настойниците) при наличие на пълен комплект от изискваните документи в определените срокове съгласно графика на дейностите за прием в първи клас в общинските училища на територията на град Велико Търново.

**Чл. 30.** Родител (настойник), посочил неверни данни (критерии), осигуряващи на детето му определен брой точки при класирането, получава отказ за записване на детето. В този случай заявлението му се анулира и за участие в следващо класиране е необходимо да бъде създадено ново заявление за участие.

**Чл. 31.** Училищната комисия отразява записаното дете в електронната система до изтичане на срока за записване за съответното класиране.

**Чл. 32.** След записването на детето отпада възможността същото да участва в следващо класиране. То може да бъде отписано (да бъдат изтеглени документите му) и след това да кандидатства отново с нова регистрация и нов входящ номер.

**Чл. 33.** Незаписаните в срок деца автоматично отпадат от приетите, губят входящия си номер, с който са участвали в съответното класиране, и могат да кандидатстват отново за прием с нов входящ номер и ново заявление.

**РАЗДЕЛ VII - ГРАФИК НА ДЕЙНОСТИТЕ ЗА ПРИЕМ В ПЪРВИ КЛАС В ОБЩИНСКИТЕ УЧИЛИЩА НА ТЕРИТОРИЯТА НА ГРАД ВЕЛИКО ТЪРНОВО**

**Чл. 34.** Графикът на дейности за прием в първи клас в общинските училища на територията на град Велико Търново се изготвя за всяка календарна година от Дирекция „Образование, младежки дейности и спорт“ на Община Велико Търново и се утвърждава от кмета до 31 март в годината, през която ще бъде осъществен приемът за предстоящата учебна година. При необходимост, графикът може да бъде променян, след утвърждаване от кмета на общината.

**Чл. 35.** Графикът съдържа срокове за следните дейности за всяко от предвидените класирания:

**1.1.** обявяване на свободните места;

**1.2.** регистриране за участие в класиране за прием (подаване на заявление-декларация):

**1.2.1.** от родителите (настойниците) по електронен път (онлайн);

**1.2.1.** от родителите (настойниците) в училището, посочено като първо желание за прием в заявлението-декларация.

**1.3.** обявяване на резултатите след съответните класирания;

**1.4.** записване на децата:

**1.4.1.** подаване на документите за записване от родителите в училищата;

**1.4.2.** потвърждение на приема за всяко дете в електронната система след съответното класиране.

**РАЗДЕЛ VIII – АДМИНСТРАТИВНО НАКАЗАТЕЛНИ РАЗПОРЕДБИ**

**Чл. 36.** (1**)** Съгласно чл. 347 от ЗПУО родители, които не запишат децата си, подлежащи на задължително предучилищно или училищно образование в училище, се наказват с глоба в размер от 50 до 150 лева.

**(2)** При повторно извършване на нарушението по ал. 1 глобата е в размер от 100 до 500 лева.

**(3)** Актовете за установяване на нарушенията по ал. 1 и 2 се съставят от длъжностни лица, определени от кмета на Община Велико Търново.

          **(4)** Събраните средства от глоби постъпват в приход по бюджета на Община Велико Търново и се разходват само за дейности, свързани с подпомагане на равния достъп, както и за развитие на училищата.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Настоящата Наредба за приемане на ученици в първи клас на  общинските училища на територията на град Велико Търново е разработена на основание чл. 17, ал. 1, т. 3 от Закона за местно самоуправление и местна администрация,  във връзка с чл. 142, ал. 1 и ал. 2 и чл. 143, ал. 1 от Закона за предучилищното и училищното образование и чл. 43, ал. 1 от Наредба №10 от 01.09.2016 г. за организация на дейностите в училищното образование и в изпълнение на чл. 256, ал. 1, т. 2 от Закона за предучилищното и училищното образование.

**§2.** Настоящата Наредба отменя Наредба за приемане на ученици в първи клас на  общинските училища на територията на град Велико Търново, приета с Решения №932 и 933, по Протокол от 25.01.2018 година на Великотърновски общински съвет.

**§3.** „Родител“ е лицето, което упражнява родителските права по смисъла на Семейния кодекс.

          **§4.** Лицата, на  които са възложени грижи за детето, съгласно чл. 137, ал.4 от Семейния кодекс, могат да заместват родителите в предвидените от тази Наредба дейности.

**§5**. Настоящата Наредба е приета с Решение №213/25.06.2020 година на Великотърновски общински съвет и влиза в сила от учебната 2021/2022 година.

          **§6.** Тази Наредба може да бъде променяна или допълвана при необходимост с решение на Великотърновски общински съвет.

          **§7.** Контролът по изпълнение на настоящата Наредба за приемане на ученици в първи клас на общинските училища на територията на град Велико Търново се осъществява от ресорния заместник-кмет в Община Велико Търново.

**Приложения:**

**Приложение №1** – Обща схема на районите за прием в първи клас в училищата на територията на град Велико Търново

**Приложение №2** – Район на СУ „Владимир Комаров“

**Приложение №3** – Район на СУ „Вела Благоева“

**Приложение №4** – Район на СУ „ Емилиян Станев“

**Приложение №5** – Район на ОУ „Петко Р. Славейков“

**Приложение №6** – Район на ОУ „Бачо Киро“

**Приложение №7** – Район на ОУ „Св. Патриарх Евтимий“

**Приложение №8** – Район на ОУ „Димитър Благоев“

**Приложение №9** – Район на ОУ „Христо Ботев“

**Приложение 10** – Район на СУ „Георги Раковски“

**Приложение №11** – Критерии за класиране

**ВЕНЦИСЛАВ**  **СПИРДОНОВ**

**ПРЕДСЕДАТЕЛ НА**

**ВЕЛИКОТЪРНОВСКИ**

**ОБЩИНСКИ СЪВЕТ**